Document ID: 32009R0437

ΚΑΝΟΝΙΣΜΌΣ (ΕΚ) αριθ. 437/2009 ΤΗΣ ΕΠΙΤΡΟΠΉΣ
της 26ης Μαΐου 2009
σχετικά με το άνοιγμα και τον τρόπο διαχείρισης κοινοτικής δασμολογικής ποσόστωσης για την εισαγωγή νεαρών αρρένων βοοειδών που προορίζονται για πάχυνση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 144 παράγραφος 1 και το άρθρο 148, σε συνδυασμό με το άρθρο 4,
Εκτιμώντας τα ακόλουθα:
(1)
Ο κατάλογος CXL του Παγκοσμίου Οργανισμού Εμπορίου (ΠΟΕ) επιβάλλει στην Κοινότητα να ανοίγει ετήσια δασμολογική ποσόστωση για την εισαγωγή 169 000 νεαρών αρρένων βοοειδών προς πάχυνση. Ωστόσο, ως αποτέλεσμα των διαπραγματεύσεων που οδήγησαν στη συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών της Αμερικής δυνάμει του άρθρου XXIV:6 και του άρθρου XXVIII της Γενικής Συμφωνίας Δασμών και Εμπορίου (GATT) του 1994 (2), που εγκρίθηκε με την απόφαση 2006/333/ΕΚ του Συμβουλίου (3), η Κοινότητα ανέλαβε να ενσωματώσει στον κατάλογό της, για όλα τα κράτη μέλη, μια αναπροσαρμογή 24 070 ζώων για την εν λόγω ποσόστωση εισαγωγής.
(2)
Οι λεπτομερείς κανόνες εφαρμογής για τη διαχείριση των εν λόγω ποσοστώσεων ορίζονται στον κανονισμό (ΕΚ) αριθ. 558/2007 της Επιτροπής, της 23ης Μαΐου 2007, σχετικά με το άνοιγμα και τη διαχείριση εισαγωγικής δασμολογικής ποσόστωσης για νεαρά άρρενα βοοειδή που προορίζονται για πάχυνση (4), για περίοδο από την 1η Ιουλίου κάθε έτους έως τις 30 Ιουνίου του επόμενου έτους.
(3)
Η εφαρμογή της αρχής της «κατά προτεραιότητα εξυπηρέτησης» κρίθηκε θετική σε άλλους γεωργικούς τομείς και για λόγους διοικητικής απλοποίησης πρέπει στο εξής η ποσόστωση που αφορά την εισαγωγή νεαρών αρρένων βοοειδών τα οποία προορίζονται για πάχυνση να αποτελεί αντικείμενο διαχείρισης σύμφωνα με τη μέθοδο που αναφέρεται στο άρθρο 144 παράγραφος 2 στοιχείο α) του κανονισμού (ΕΚ) αριθ. 1234/2007. Η διαχείριση πρέπει να γίνεται σύμφωνα με το άρθρο 308α, το άρθρο 308β και το άρθρο 308γ παράγραφος 1 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 2009, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (5).
(4)
Λαμβανομένων υπόψη των ιδιαιτεροτήτων που συνδέονται με τη μετάβαση από ένα σύστημα διαχείρισης σε άλλο, κρίνεται σκόπιμο η ποσόστωση στην οποία αναφέρεται ο παρών κανονισμός να μη θεωρείται κρίσιμη κατά την έννοια του άρθρου 308γ του κανονισμού (ΕΟΚ) αριθ. 2454/93.
(5)
Ο κανονισμός (ΕΚ) αριθ. 450/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τη θέσπιση του κοινοτικού τελωνειακού κώδικα (εκσυγχρονισμένος τελωνειακός κώδικας) (6), προβλέπει στο άρθρο 166, τελωνειακή επιτήρηση για τα εμπορεύματα που τίθενται σε ελεύθερη κυκλοφορία με μειωμένο δασμό λόγω του ειδικού τους προορισμού. Τα ζώα τα οποία εισάγονται στο πλαίσιο της δασμολογικής ποσόστωσης εισαγωγής που προβλέπεται στον παρόντα κανονισμό πρέπει να τίθενται υπό επιτήρηση για μία ορισμένη περίοδο, προκειμένου να εξασφαλιστεί ότι πραγματοποιείται πάχυνση για περίοδο τουλάχιστον 120 ημερών στις καθορισμένες μονάδες παραγωγής.
(6)
Πρέπει να συσταθεί εγγύηση για να εξασφαλίζεται η τήρηση της εν λόγω υποχρέωσης πάχυνσης. Το ποσό της εγγύησης αυτής πρέπει να καλύπτει τη διαφορά μεταξύ των δασμών του κοινού δασμολογίου και των μειωμένων δασμών που επιβάλλονται κατά την ημερομηνία θέσης σε ελεύθερη κυκλοφορία των σχετικών ζώων.
(7)
Ως εκ τούτου, πρέπει να καταργηθεί ο κανονισμός (ΕΚ) αριθ. 558/2007 και να αντικατασταθεί με νέο κανονισμό.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ανοίγεται σε ετήσια βάση, για την περίοδο από την 1η Ιουλίου έως τις 30 Ιουνίου του επόμενου έτους («περίοδος δασμολογικής ποσόστωσης εισαγωγής»), δασμολογική ποσόστωση εισαγωγής 24 070 νεαρών αρρένων βοοειδών των κωδικών ΣΟ 0102 90 05, 0102 90 29 ή 0102 90 49 που προορίζονται για πάχυνση στην Κοινότητα.
Η δασμολογική ποσόστωση φέρει τον αύξοντα αριθμό 09.0113.
2. Η δασμολογική ποσόστωση που αναφέρεται στην παράγραφο 1 του παρόντος άρθρου αποτελεί αντικείμενο διαχείρισης σύμφωνα με το άρθρο 308α, το άρθρο 308β και το άρθρο 308γ παράγραφος 1 του κανονισμού (ΕΟΚ) αριθ. 2454/93. Δεν εφαρμόζονται οι παράγραφοι 2 και 3 του άρθρου 308γ του εν λόγω κανονισμού.
3. Ο εισαγωγικός δασμός που επιβάλλεται στο πλαίσιο της δασμολογικής ποσόστωσης, η οποία αναφέρεται στην παράγραφο 1, ανέρχεται σε 16 % κατ’ αξία συν 582 EUR ανά τόνο καθαρού βάρους.
Ο δασμολογικός συντελεστής που προβλέπεται στο πρώτο εδάφιο εφαρμόζεται υπό τον όρο ότι η πάχυνση των εισαγομένων ζώων πραγματοποιείται επί χρονικό διάστημα τουλάχιστον 120 ημερών στο κράτος μέλος στο οποίο έχουν εισαχθεί.
Άρθρο 2
1. Κατ’ εφαρμογή του άρθρου 166 του κανονισμού (ΕΚ) αριθ. 450/2008, τα ζώα που εισάγονται τίθενται υπό επιτήρηση προκειμένου να εξασφαλιστεί ότι πραγματοποιείται πάχυνση για περίοδο τουλάχιστον 120 ημερών σε μονάδες παραγωγής οι οποίες πρέπει να αναφέρονται από τον εισαγωγέα κατά τον μήνα που έπεται της θέσης σε ελεύθερη κυκλοφορία των ζώων.
2. Για να εξασφαλιστεί ότι τηρείται η υποχρέωση πάχυνσης που αναφέρεται στην παράγραφο 1 και ότι εισπράττονται οι μη καταβληθέντες δασμοί σε περίπτωση μη τήρησης της υποχρέωσης αυτής, οι εισαγωγείς προβαίνουν σε σύσταση εγγύησης στις αρμόδιες τελωνειακές αρχές. Το ποσό της εγγύησης αυτής αναφέρεται στο παράρτημα για κάθε αποδεκτό κωδικό ΣΟ.
3. Πλην περιπτώσεων ανωτέρας βίας, η εγγύηση που αναφέρεται στην παράγραφο 2 αποδεσμεύεται μόνο εφόσον προσκομιστεί στην αρμόδια αρχή του κράτους μέλους απόδειξη ότι τα νεαρά βοοειδή:
α)
έχουν υποστεί πάχυνση στη δηλωμένη εκμετάλλευση ή στις δηλωμένες εκμεταλλεύσεις όπως αναφέρεται στην παράγραφο 1·
β)
δεν έχουν σφαγεί πριν παρέλθει χρονικό διάστημα 120 ημερών από την ημερομηνία εισαγωγής ή
γ)
έχουν σφαγεί πριν από τη λήξη της περιόδου αυτής για λόγους ανωτέρας βίας ή για υγειονομικούς λόγους ή έχουν αποβιώσει λόγω νόσου ή ατυχήματος.
Άρθρο 3
Ο κανονισμός (ΕΚ) αριθ. 558/2007 καταργείται. Ωστόσο, εξακολουθεί να εφαρμόζεται για τους δασμούς που προκύπτουν από πιστοποιητικά που εκδίδονται πριν από την 1η Ιουλίου 2009 και έως τη λήξη τους.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Μαΐου 2009.

Labels: 3
6